अगर आप खाने-पीने के ज्यादा शौकीन नहीं, तो 'ब्रेड' और 'चीज' से ही नार्वेजियनों की तरह सारी जिन्दगी चल सकती है। शहर के नार्वेजीय रेस्तराओं में समुद्री मछलियों सीपियों, रेंडियर या इल्क के मांसाहारी व्यंजनों के अतिरिक्त पिज़्ज़ा, बर्गर आदि चीज़ें भी मिल जाती है। समुद्र नजदीक होने से मछलियाँ काफी मिलती है, किंतु यहाँ की नदियों में मिलनेवाली सेलमन मछली के स्वाद का जवाब नहीं! ये आपको यहाँ पुन: आने को विवश कर देगी। और हां, मलाईदार केक तथा आईसक्रीम के कहने ही क्या! मांस-मछलियों के साथ मदिरा का प्रयोग भी खूब होता है। जहाँ तक रोजमर्रा की ज़रूरतों का सवाल है तो अलग-अलग दूकानों में जाने की जरूरत नहीं। रेमा, रिमी या बुनप्रिस जैसे डिपार्टमेन्टल स्टोर में खाने की सामग्री के साथ-साथ अगर आप बियर पीने का शौक रखते हैं तो उसी दूकान में मिल जाएगी।